paragraph_text: 12. domobranska pukovnija Petrinja postrojba je Hrvatske vojske (HV) koja je tijekom Domovinskog rata čuvala crtu obrane na banovinskom ratištu. Ustrojena je 1. studenog 1992. godine, po zapovjedi ministra obrane. Nastala je preustrojem 162. brigade Zrin i bila je popunjena vojnim obveznicima i dragovoljcima s područja Petrinje. U njen sastav ušla je satnija Mošćenica iz 120. brigade HV, a iz sastava bivše 162. brigade u 12 DP ne ulaze Glinska bojna i Samostalna satnija Topusko. U svom sastavu 12. domobranska pukovnija imala je Zapovjedništvo s pristožernim postrojbama, tri pješačke bojne, laku minobacačku bitnicu 120 mm, mješovitu protuoklopnu – topničku bitnicu i logističku satniju.